
RAPORT

asupra propunerii legislative privind măsurile reparatorii pentru persoanele care au predat inventarul agricol, 

în perioada cooperativizării
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere în fond, cu propunerea legislativă privind măsurile reparatorii pentru persoanele care au predat inventarul agricol, în perioada cooperativizării, trimisă cu adresa nr. P.l.x-417, din 2 mai 2006, înregistrată sub nr. 31/629 din 2 mai 2006.
Potrivit prevederilor art. 75 din Constituţie şi ale art. 92 alin.9 pct.1 din Regulamentul Camerei Deputaţilor, Camera Deputaţilor este  Cameră decizională în cazul acestei iniţiative legislative. 

Senatul a respins propunerea legislativă în şedinţa din  26 aprilie 2006.

Guvernul, în punctul său de vedere, transmis cu  nr. 251/20.01.2006, a precizat că nu susţine adoptarea acestei propuneri legislative.
Consiliul Legislativ a avizat negativ  propunerea legislativă, conform avizului nr. 1728/7.12.2005.

Comisia pentru administraţie publică, amenajarea teritoriului şi echilibru ecologic şi Comisia pentru buget, finanţe şi bănci  au avizat negativ iniţiativa legislativă, conform avizelor nr. 26/938/25.05.2006 şi, respectiv, nr.334/24.04.2006.
Propunerea  legislativă are ca obiect de reglementare instituirea unor măsuri reparatorii pentru persoanele care au predat inventarul agricol, în perioada cooperativizării, constând în compensarea contravalorii inventarului agricol, prin acordarea unei cote părţi la cumpărarea de utilaje, instalaţii şi unelte.
Propunerea legislativă face parte din categoria legilor ordinare. 

În conformitate cu prevederile art. 61 din Regulamentul Camerei Deputaţilor, membrii comisiei  au examinat propunerea legislativă în şedinţa din 27 iunie 2006.

La lucrările comisiei au fost prezenţi 23 deputaţi, din totalul de 26   membri ai comisiei.

În urma dezbaterilor, cu majoritate de voturi, s-a hotărât avizarea negativă a propunerii legislative, avându-se în vedere că nu se precizează  sursele de finanţare din care urmează a fi suportate cheltuielile  bugetare pe care le presupune aplicarea măsurilor preconizate, aşa cum prevăd în mod expres art. 138 alin.(5) din Constituţia României, republicată, precum şi  art. 15 alin.(1) din Legea nr. 500/2002 privind finanţele publice, cu modificările şi completările ulterioare.
De asemenea, trebuie menţionat că, potrivit prevederilor art. 29 din Legea fondului funciar nr. 18/1991, republicată, cu modificările şi completările ulterioare, în urma operaţiunilor de lichidare a fostelor cooperative agricole de producţie, atelierele de industrie mică, maşinile, utilajele şi alte asemenea mijloace fixe au devenit proprietatea membrilor asociaţiilor de drept privat sau au fost vândute prin licitaţie publică, iar ovinele şi bovinele au fost atribuite foştilor cooperatori.
În urma dezbaterii în comisie, s-a hotărât, cu majoritate de voturi    (două voturi împotrivă şi o abţinere), să se propună plenului Camerei Deputaţilor respingerea propunerii legislative privind măsurile reparatorii pentru persoanele care au predate inventarul agricol, în perioada cooperativizării.

